Id-Deċiżjoni tal-Kunsill
ta' l-24 ta' Settembru 2001
dwar l-iffirmar u l-konklużjoni f'isem il-Komunità Ewropea tal-Ftehim Internazzjonali tal-kafè 2001
(2001/877/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabilixxi l-Komunità Ewropea, u b'mod partikolari l-Artikolu 133, b'konġunzjoni ma' l-Artikolu 300(1), tiegħu,
Wara li kkunsidrat il-proposta tal-Kummissjoni,
billi:
(1) Il-Kunsill Internazzjonali tal-Kafè approva t-test tal-ftehim Internazzjonali 2001 bir-Reżoluzzjoni Nru 393 tat-28 Settembru 2000.
(2) Dan il-Ftehim il-ġdid ġie negozjat biex jibdel il-Ftehim Internazzjonali tal-Kafè 1994 li kien estiż għat-30 ta' Settembru 2001.
(3) Il-Ftehim Internazzjonali tal-Kafè huwa miftuħ għall-iffirmar u d-depożitu ta' l-istrumenti tar-ratifikazzjoni, aċċettazzjoni jew approvazzjoni sal-25 ta' Settembru 2001.
(4) Il-Komunità hija membru tal-Ftehim Internazzjonali ta' l-1994, kif estiż, u allura hu fl-interess tagħha li tapprova l-ftehim li jibdlu.
(5) Minkejja l-kompetenza esklussiva tal-Komunità f'din is-sitwazzjoni, u biex tevita ċerti diffikultajiet operazzjonali temporanji, hu xieraq li tawtorizza l-Istati Membri biex jikkonkludu l-Ftehim fl-istess żmien mal-Komunità u biex jipparteċipaw b'mod temporanju fl-arranġament il-ġdid.
(6) L-Istati Membi jridu jiżguraw li l-parteċipazzjoni tal-Komunità fil-Ftehim hi regolata bi qbil mal-proviżjonijiet tat-Trattat applikabbli,
IDDEĊIEDA KIF ĠEJ:
Artikolu 1
Il-Ftehim Internazzjonali tal-Kafè 2001 huwa hawnhekk approvat f'isem il-Komunità Ewropea.
It-test ta' dan il-Ftehim huwa anness ma' din id-Deċiżjoni.
Artikolu 2
Il-President tal-Kunsill hu awtorizzat li jinnomina l-persuna awtorizzata biex tiffirma l-Ftehim u tiddepożita l-istrument ta' approvazzjoni f'isem il-Komunità sal-25 ta' Settembru 2001.
Artikolu 3
Il-Komunità u l-Istati Membri jridu jiżguraw li, fi żmien sena mid-dħul tagħha fis-seħħ, il-proviżjonijiet tal-Ftehim Internazzjonali tal-Kafè li joħolqu diffikultajiet operazzjonali lis-sħubija waħdanija tal-Komunità huma emendati.
Magħmula fi Brussel, fl-24 ta' Settembru 2001.